Zdeněk Kluka

Zdeněk Kluka (* 16. apríl 1947 Brno, Česko-Slovensko) je český hudobník, bubeník, spevák, a skladateľ. Pôsobil v rockových skupinách Vulkán a Atlantis, v roku 1968 spoluzaložil skupinu The Progress Organization, v ktorej (po vystriedaní niekoľkých názvov, pričom najdlhšie sa používal názov Progres 2) hrá dodnes. Pôsobí aj v skupine Čankišou, ktorá hrá hudbu v štýle world music. Okrem iného skladá scénickú hudbu a spolupracuje s niekoľkými českými divadlami.
Biografia.
Vulkán, Atlantis a Progres.
O hudbu sa zaujímal od detstva, od druhej triedy sa učil hrať na akordeón, neskôr začal hrať na bicie. Hudobnú kariéru začínal koncom prvej polovice 60. rokov 20. storočia v brnianskej skupine Vulkán, z ktorej ale v roku 1966 spoločne s basgitaristom Janom Hubáčkom odišiel a založil skupinu Atlantis.Táto skupina sa stala úspešnou najmä po príchode Hany a Petra Ulrychových o rok neskôr, v roku 1968 im vyšlo niekoľko singlov. V rokoch 1967 a 1968 Atlantis vystupoval v západnom Nemecku.
Po organizačných problémoch práve v západnom Nemecku, Kluka z Atlantisu odišiel a na jeseň 1968 spoločne s gitaristom a spevákom Pavlom Váněm založil skupinu The Progress Organization, s ktorou bubeník na dlhý čas spojil svoju kariéru. Po príchode klávesistu Jana Sochora a basgitaristu Emanuela Sideridisa začali The Progress Organization skúšať, prvý koncert odohrali 3. apríla 1969 v brnianskej Redute. Skupina bola úspešná, ešte v roku 1969 hrali napríklad ako predskupina americkej skupiny The Beach Boys, ktorá vystúpila na brnianskom zimnom štadióne. Začínajúca normalizácia ale príliš nepriala hudbe tohto typu, preto The Progress Organization v druhej polovici roku 1970 ukončili činnosť. Znova sa zišli ešte v januári 1971 kvôli nahrávaniu svojho prvého albumu "Barnodaj" a potom ešte niekoľkokrát počas toho roku na jednotlivé koncerty.
Zdeněk Kluka prešiel spoločne s Janom Sochorom a Emanuelom Sideridisom späť do Vulkánu, ktorý bol premenovaný na Skupinu Aleša Sigmunda. Skupina sprevádzala popové spevácke duo Martha a Tena. V roku 1972 vytvorili Kluka so Sochorom novú skupinu, ktorá sprevádzala tentoraz pesničkára Boba Frídla. O dva roky neskôr sem prišiel aj Pavel Váně. Jediný člen pôvodných The Progress Organization, ktorý chýbal, bol Emanuel Sideridis, ktorý sa medzitým presťahoval do Grécka a v Skupine Jana Sochora ho nahradil Pavel Pelc.
Táto štvorica (Kluka – Váně – Pelc – Sochor) začala od roku 1976 vytvárať druhý album skupiny The Progress Organization, pričom názov skupiny sa musel zameniť za bezvýznamové slovo Barnodaj. Platňu nahrali v roku 1977, šlo o monotematický album s názvom "Mauglí". V tom čase už ale bola obnovená i koncertná činnosť skupiny, hudobníci začali používať názov Progres 2, obsadenie sa čiastočne zmenilo.
Na jar 1978 mal premiéru dlho pripravovaný audiovizuálny projekt "Dialog s vesmírem", s ktorým Progres 2 pod vedením Zdeňka Kluku obišli do roku 1980 celé Česko-Slovensko. V roku 1978 sa ukončila spolupráca s Bobom Frídlom a členovia sa začali plno venovať rockovej hudbe. Začiatkom 80. rokov nasledoval projekt "Třetí kniha džunglí" a v roku 1983 "Mozek". To už bol definitívnym lídrom skupiny práve Zdeněk Kluka, keďže frontman Pavel Váně zo skupiny odišiel v roku 1980. V roku 1987 nahrala skupina piesňový album "Změna!", potom sa štýl skupiny celkom zmenil. So Zdeňkom Klukom zostal len klávesista Milan Nytra a pod vedením týchto dvoch hudobníkov (a pod názvom Progres-Pokrok) vznikol projekt "Otrava krve", paródia na budovateľské piesne a nadšenie 50. rokov 20. storočia, čo v tom čase bol odvážny počin. V roku 1990 ale Progres-Pokrok svoju činnosť ukončil. Obnova skupiny s niektorými pôvodnými hudobníkmi (Kluka, Váně, Pelc) sa uskutočnila v roku 1992 a odvtedy koncertuje Progres dodnes. Zdeněk Kluka je jediným členom skupiny, ktorý v nej pôsobil nepretržite od roku 1968 (s výnimkou prestávok, kedy skupina nehrala).
Spolupráca s divadlami a televíziou.
Od konca 70. rokov 20. storočia pôsobí Zdeněk Kluka aj ako skladateľ scénickej hudby pre divadelné predstavenia. Významná je jeho spolupráca najmä s brnianskym divadlom Husa na provázku (napríklad inscenácie "Červený smích, Stříbrný vítr, Shakespearománie, Báječná léta pod psa, Babička, Inženýr lidských duší" či "Švejk"), píše hudbu aj pre ďalšie divadlá nielen v moravskej metropole (Mestské divadlo Brno, divadlo Radost, Mestské divadlo Zlín, Jihočeské divadlo, Národní divadlo). Zdeněk Kluka spolupracuje aj s televíziou, autorsky sa podieľal na hudbe k niektorým televíznym filmom ("Papírový most" či "Taťka"), napísal hudbu aj pre slovenské večerníčky "Pafka, Ňuf a Hryzka, Pampúšik".
Čankišou.
V roku 1999 bola založená skupina Čankišou, ktorá hrá world music – tzv. hudbu (fiktívneho) ľudu Čanki. Jedným z ich členov sa stal aj Zdeněk Kluka, ktorý sa za bicími strieda so svojim synom Janom. Okrem bicích hrá Kluka v skupine aj na ďalšie nástroje ako balafón, blasakoredeón a akordeón. Čankišou koncertovali napríklad v Pakistane či na Réunione a doteraz vydali niekoľko albumov.
Diskografia.
S The Progress Organization/Barnodaj/Progres 2/Progres-Pokrok.
Pozri kompletná diskografia Progres 2.